Minkowski 2-9, afgekort as M2-9 (ook bekend as die Vlinder-newel of Tweelingstraal-newel), is ’n planetêre newel wat in 1947 deur die sterrekundige Rudolph Minkowski ontdek is. Dit is 2 100 ligjare van die Aarde af geleë in die rigting van die sterrebeeld Slangdraer. Dié simmetriese newel lyk soos twee eenderse lobbe materiaal wat van die sentrale ster af weggeskiet word. Sterrekundiges het dit die "Tweelingstraal-newel" gedoop na aanleiding van die strale wat die lobbe vorm. Dit lyk ook soos die vlerke van ’n vlinder. Die newel is in die 1990's deur die Hubble-ruimteteleskoop afgeneem. M2-9 lyk soos die skouspelagtige laaste stuiptrekkings van ’n dubbelsterstelsel by die newel se middelpunt. Die primêre komponent is die warm kern van ’n ster wat die einde van sy hoofreekssiklus bereik het, die meeste van sy buitenste lae weggeskiet het om ’n rooireus te word, en nou krimp tot ’n witdwerg. Daar word geglo dit was vroeër ’n sonagtige tipe ster. Die tweede, kleiner komponent van die dubbelster wentel baie naby om die ander een en kon selfs opgeneem gewees het in die groter ster se groeiende atmosfeer, en so kon hulle die newel gevorm het.